Διαχείριση του στρες οικογένειας ατόμων με άνοια στην κοινότητα σύμφωνα με νοσηλευτικές διαγνώσεις κατά NANDA-I
Authors: Τριανταφυλλοπούλου Μαρία-Νικολέττα 
Published: August 2024

Εισαγωγή: Η άνοια είναι μια εξουθενωτική κατάσταση που επηρεάζει εκατομμύρια ανθρώπους σε όλο τον κόσμο και οι φροντιστές των ασθενών με άνοια αντιμετωπίζουν σημαντικές προκλήσεις. Καθημερινά βιώνουν μεγάλο άγχος λόγω πολλών παραγόντων που σχετίζονται με τη φροντίδα, δημιουργώντας τεράστιο αντίκτυπο στη σωματική και συναισθηματική ευεξία, οδηγώντας σε χαμηλότερη ποιότητα ζωής τόσο για τον ίδιο τον φροντιστή όσο και για τον ασθενή. Η χρήση των νοσηλευτικών διαγνώσεων παρουσιάζει σημαντικό ρόλο στην αναγνώριση και τεκμηρίωση τους στρες των φροντιστών, αλλά και στην ορθότερη νοσηλευτική παρέμβαση. Σκοπός: Ο σκοπός της παρούσας μελέτης ήταν η διερεύνηση των αναγκών, του ενδιαφέροντος και της δυνατότητας εκπαίδευσης των ατόμων που φροντίζουν ασθενείς με άνοια (φροντιστές), ώστε να αντιμετωπίζουν με αποτελεσματικότητα το στρες που απορρέει από την παρεχόμενη φροντίδα υγείας, σύμφωνα με τις νοσηλευτικές διαγνώσεις κατά NANDA-I που αφορούν την φροντίδα της οικογένειας στην κοινότητα. Υλικό-Μέθοδος: Πραγματοποιήθηκε ημι-πειραματική μελέτη. Το δείγμα της μελέτης αποτέλεσαν 74 δυάδες φροντιστών και των ασθενών τους, η δειγματοληψία ήταν δειγματοληψία ευκολίας και η συλλογή των δεδομένων έγινε με κατ’οίκον επισκέψεις ή τηλεφωνική επικοινωνία. Για τη συλλογή των δεδομένων αναπτύχθηκαν και χρησιμοποιήθηκαν τρία εργαλεία-ερωτηματολόγια. Η έρευνα έγινε σε δύο φάσεις, και δόθηκε στους συμμετέχοντες εκπαιδευτικό υλικό σχετικό με την άνοια και την φροντίδα ασθενών με άνοια, το οποίο δημιουργήθηκε για το σκοπό της παρούσας μελέτης. Αποτελέσματα: Το μεγαλύτερο ποσοστό των ασθενών ήταν γυναίκες (58,1%) με μέση ηλικία τα 85,8 έτη. Το μεγαλύτερο ποσοστό των φροντιστών ήταν γυναίκες (78,4%) με μέση ηλικία τα 57,2 έτη. Όσον αφορά τις νοσηλευτικές διαγνώσεις, οι διαγνώσεις που παρατηρήθηκαν σε μεγαλύτερο βαθμό ήταν οι ακόλουθες: Ανεπαρκής υποστήριξη από την οικογένεια (51,4%) και Ετοιμότητα για βελτίωση της υποστήριξης από την οικογένεια (64,9%). Μετά από τη μελέτη του ενημερωτικού φυλλαδίου με το εκπαιδευτικό υλικό από του φροντιστές, παρατηρήθηκε μείωση των ποσοστών σε αυτές τις διαγνώσεις. Συσχέτιση παρατηρήθηκε μεταξύ του συνόλου των διαγνώσεων και τις ηλικίας των φροντιστών (Α΄φάση p = -0,023/B΄ φάση p = -0,008), καθώς και μεταξύ του συνόλου των διαγνώσεων και της διάρκειας της παρεχόμενης φροντίδας (Α΄φάση p = -0,008/B΄ φάση p = 0,129). Συμπεράσματα: Η φροντίδα των ατόμων με άνοια παρουσιάζει μοναδικές προκλήσεις και συνδέεται με επιβάρυνση του οικογενειακού φροντιστή. Η παρούσα μελέτη αποτέλεσε μια προσπάθεια προσέγγισης του θέματος της επιβάρυνσης και του στρες των οικογενειακών φροντιστών ασθενών με άνοια από με τη χρήση των νοσηλευτικών διαγνώσεων κατά NANDA-I. Οι νοσηλευτικές διαγνώσεις που χρησιμοποιήθηκαν αποτελούν ένα πολύτιμο εργαλείο για τον ορθό προσδιορισμό των προβλημάτων και των αναγκών των φροντιστών, ενώ σε συνδυασμό με το εκπαιδευτικό υλικό που δημιουργήθηκε, μπορούν να συμβάλουν στην ανάπτυξη αποτελεσματικών στρατηγικών που στοχεύουν στην ανακούφιση των βαρών που αντιμετωπίζουν οι φροντιστές και στη βελτίωση της ποιότητας ζωής τόσο των φροντιστών όσο και των ασθενών με άνοια.